
Dauderos būs skatāma izstāde “Toņi un pustoņi. Krāsu valoda Jāņa Brinkmaņa gleznās”


5. septembrī plkst. 12 Latvijas Nacionālā vēstures muzeja Dauderu nama Lielajā salonā atklās izstādi “Toņi un pustoņi. Krāsu valoda Jāņa Brinkmaņa gleznās”. Pasākuma apmeklētājiem būs iespēja arī noklausīties muzeja speciālista stāstījumu par izstādītajām gleznām un pietuvoties paša mākslinieka personībai.
Jānis Brinkmanis (1909 – 1996) dzimis Vecmīlgrāvī ostas strādnieka ģimenē. Zīmēt zēnam paticis jau bērnībā. Latvijas Mākslas akadēmijā iestājies 14 gadu vecumā bez īpašas iepriekšējas sagatavošanās, un ir vienīgais students augstskolas vēsturē, kuram talanta dēļ tika atļauts uzsākt studijas tik agros gados. Lai no Vecmīlgrāvja nonāktu līdz akadēmijai pilsētas centrā, jauneklim ik dienu nācās mērot tālu un sarežģītu ceļu. Savukārt vasaras brīvlaikos bija jāpelna nauda studijām, zināms, ka pirmajās vasarās topošais mākslinieks strādājis pie zvejniekiem Rīnūžos.
Pēc četriem studiju gadiem Brinkmanis turpinājis apgūt glezniecību profesora Jāņa Roberta Tilberga vadītajā Figurālās glezniecības meistardarbnīcā, kura vietā pēc laika stājās Ģederts Eliass. Gan LMA mācībspēki, gan studiju biedri ievēroja viņa izcilo spēju redzēt ne tikai krāsu toņus, bet arī niansētus pustoņus.
Traģiska negadījuma dēļ Jānim Brinkmanim studijas uz vairākiem gadiem nācās pārtraukt. Vēl pilnībā neatveseļojies no mugurkaula skriemeļu traumas, mākslinieks savu izmērā vērienīgo diplomdarbu gleznoja stāvus, balstoties uz kruķiem. Akadēmiju viņš pabeidza izcili, un diplomdarbu “Slīperu cirtēji” pat publicēja žurnāls “Atpūta”, izdodot kā atsevišķu pastkarti sērijā "Latvju māksla".
Pēc akadēmijas beigšanas Jānis Brinkmanis strādāja par zīmēšanas skolotāju Elejas pamatskolā, bet no 1950. gada, kad atgriezās dzimtajā Vecmīlgrāvī, ilgus gadus bija Kultūras pils “Ziemeļblāzma” mākslinieks un dekorators. Galvenais viņam tomēr bija paša radošais darbs, kurā viņš turpināja izcilo latviešu glezniecības vecmeistaru labākās tradīcijas. 
Jāņa Brinkmaņa gleznās visbiežāk atainota daba, Vecmīlgrāvja senās mājas, ieliņas, ziedošie dārzi. Ar laiku noteicošu vietu daiļradē ieņēma ziedu kompozīciju attēlojums. Mākslinieks arī pats bija aizrautīgs dārzkopis un biškopis. 
Viena no iespaidīgākajām personālizstādēm “Ziedi” tika sarīkota 1974. gadā Dabas muzejā, kam sekoja uzaicinājumi darbus izstādīt arī kultūras iestādēs ārpus Rīgas. Tā kā Jānis Brinkmanis nebija Latvijas PSR Mākslinieku savienības biedrs, pēc atzinīgi novērtētās personālizstādes viņš nonāca zināmā izolācijā, un turpmāk gleznas drīkstēja izstādīt vien nelielās izstāžu zālēs. Distance no oficiāli akceptētās mākslas padomju okupācijas laikā viņu padarīja par mazāk redzamu dzīves laikā un nepelnīti aizmirstu pēc nāves.
Jāņa Brinkmaņa darbi atrodas privātās kolekcijās Latvijā, ASV, Vācijā, Lielbritānijā, Austrālijā, Bulgārijā un citās valstīs.
Kopš 2014. gada Kultūras pilī “Ziemeļblāzma” ik pēc pieciem gadiem tiek rīkotas gleznotāja jubilejām veltītas piemiņas izstādes.
Izstāde Dauderos apskatāma līdz 1. novembrim.

LATVIJAS NACIONĀLAIS VĒSTURES MUZEJS (LNVM)
ir trešais vecākais muzejs Latvijā un vienīgais Latvijas vēstures muzejs pasaulē. Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.
Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.
Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas. 
Latvijas Nacionālā vēstures muzeja nodaļas ir Dauderi un Tautas frontes muzejs. 
Dauderu nama, kā arī tā dārza un parka bagātā vēsture atspoguļo visas Rīgas un Latvijas vēstures gaitu. Ēka celta 1897. gadā kā alusdarītavas “Waldschlößchen” (mūsdienās “Aldaris”) īpašnieka Ādolfa fon Bingnera ģimenes villa, bet no 1937. līdz 1940. gadam savrupnams ar tam pieguļošo dārzu un parku tika labiekārtots kā vērienīga Valsts un Ministru prezidenta Kārļa Ulmaņa vasaras rezidence. Padomju okupācijas laikā ēka tika pielāgota aģitpunkta un bērnudārza vajadzībām, bet kopš Trešās atmodas ēkā pastāv muzejs. 2010. gadā  Dauderi kļuva par Latvijas Nacionālā vēstures muzeja nodaļu, kurā pēdējos gados aktīvi veikta ekspozīcijas atjaunošana un modernizācija. Savukārt Dauderu parks jebkurā gadalaikā iepriecinās apmeklētājus ar pārdomātiem, saskanīgiem apstādījumiem un interesantu reljefu, raksturojot sava laika elites priekšstatus par ērtu dzīvi pilsētā. 

